**Проект!**

 **ДО**

**МИНИСТЕРСКИЯ СЪВЕТ**

 **НА РЕПУБЛИКА БЪЛГАРИЯ**

**Д О К Л А Д**

**ОТ**

**ВИОЛЕТА КОМИТОВА,**

**МИНИСТЪР НА РЕГИОНАЛНОТО РАЗВИТИЕ И**

**БЛАГОУСТРОЙСТВОТО**

**ОТНОСНО:** Постановление на Министерския съвет за определяне на условията и реда за назначаване на български и чуждестранни граждани в съвместните структури за подпомагане на изпълнението и за определяне на системата за осъществяване на първо ниво на контрол по програмите за европейско териториално сътрудничество, в които Република България участва за периода 2021 – 2027 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет (МС) и на неговата администрация, във връзка с чл. 46, т. 2, т. 3 и т. 8 от Регламент (ЕС) 2021/1059 на Европейския парламент и на Съвета от 24 юни 2021 година относно специфични разпоредби за целта на европейското териториално сътрудничество (INTERREG), с подкрепата на Европейския фонд за регионално развитие и инструменти за външно финансиране, и във връзка с Решения на Министерския съвет № 196 от 11.04.2019 г. и № 712 от 06.10.2020 г., с което Министерството на регионалното развитие и благоустройството (МРРБ) се определя за отговорно ведомство за разработването, управлението, контрола, отчетността и координацията на програмите за териториално сътрудничество, внасям за разглеждане проект на постановление на Министерския съвет (ПМС) за определяне на условията и реда за назначаване на български и чуждестранни граждани в съвместните структури за подпомагане на изпълнението и за определяне на системата за осъществяване на първо ниво на контрол по програмите за европейско териториално сътрудничество, в които Република България участва за периода 2021-2027 г.

Настоящият проект на постановление е основна стъпка в процеса на подготовка за изпълнение на програмите за европейско териториално сътрудничество в програмния период 2021-2027 г. С приемането на предложения нормативен акт ще се гарантира създаването на надеждни структури за управление и изпълнение и ще се определи системата за първо ниво на контрол на национално ниво, което се явява задължително условие за одобряване и навременно стартиране на програмите.

В рамките на периода 2021-2027 г. Република България ще продължи да участва в дванадесет програми за териториално сътрудничество на ЕС. С Решение № 712 на Министерския съвет от 06.10.2020 г. са определени административните структури и звена за управление, контрол и одит на изпълнение на програмите, както следва:

* За всяка от двустранните програми за трансгранично сътрудничество по външните граници на ЕС между Република България и Република Сърбия, Република България и Република Турция, и Република България и Република Северна Македония, Управляващ орган ще бъде дирекция „Управление на териториалното сътрудничество” (УТС) в Министерството на регионалното развитие и благоустройството (МРРБ), счетоводен орган – дирекция „Национален фонд” в Министерството на финансите, а одитен орган – Изпълнителна агенция „Одит на средствата от ЕС”.
* Дирекция „Управление на териториалното сътрудничество” ще бъде също Национален орган по двустранните програми за трансгранично сътрудничество по вътрешните граници на ЕС Интеррег VI-A Гърция-България и Интеррег VI-A Румъния-България, както и Национален орган и Национално звено за контакт по програмите за транснационално сътрудничество „Дунав“, Интеррег „Средиземно море“ и „Черноморски басейн“. Дирекцията ще изпълнява функциите и на Национален орган и Национално звено за контакт по програмите за междурегионално сътрудничество „ИНТЕРРЕГ Европа”, „ИНТЕРАКТ ”, „ЕСПОН ” и „УРБАКТ ”.
* В съответствие с приложимото законодателство и установените процедури по съответните програми за териториално сътрудничество, министърът на регионалното развитие и благоустройството създава съвместни структури за изпълнение на програмите, в т.ч. съвместни секретариати, клонове/регионални офиси и информационни звена, както и определя структурата и лицата за извършване на първо ниво на контрол на българските бенефициенти.

Съгласно изискванията на новата нормативна рамка на Европейския съюз, програмите за периода 2021-2027 г. следва да съдържат описание на структурите, които ще участват в управлението и изпълнението им, както и описание на системите за управление и контрол. Приемането на предложения акт от Министерския съвет е основание за започване на процеса по разработване на системите за управление и контрол. Подзаконовият акт регламентира назначаването на персонал за Съвместните секретариати, Звеното за първо ниво на контрол и Информационните звена по програмите за териториално сътрудничество. Също така, предложеното ПМС гарантира обезпечаването на административен капацитет за прилагане на изцяло нови инструменти в периода 2021-2027 г., свързани с изпълнение на трансграничните интегрирани стратегии за териториално развитие по Цел на политиката 5 „Европа по близо до гражданите“ и Фондовете за малки проекти на микро, малки и средни предприятия. За извършването на тези дейности се отчита необходимост от наемането на квалифицирани служители със специфичен за дадената област опит.

В **Раздел I** на предложения акт се посочват условията и реда за назначаване на персонал в съвместните структури за подпомагане на изпълнението на програмите за териториално сътрудничество на Европейския съюз, в които Република България участва за периода 2021- 2027 г. Съгласно чл. 46, т. 2 от Регламент (ЕС) 2021/1059 на Европейския парламент и на Съвета от 24 юни 2021 година относно специалните разпоредби за цел „Европейско териториално сътрудничество“ (Интеррег), подкрепяна от Европейския фонд за регионално развитие и инструменти за външно финансиране, Управляващият орган създава съвместен секретариат след проведени консултации с държавите-членки и третите държави, участващи в програмата за сътрудничество, като при назначаване на персонала се отчита партньорството по програмата. Един или повече клонове на съвместния секретариат (информационни звена) могат да бъдат създадени в една или повече страни партньори, за да изпълняват задачите си по-близо до потенциалните бенефициенти и заинтересовани страни.

През програмния период 2021-2027 г., аналогично на предходните два периода, следва да бъдат създадени три Съвместни секретариата по трансграничните (ТГС) програми между България и Сърбия, Република Северна Македония и Турция, които подпомагат Управляващия орган и Комитета за наблюдение при изпълнението на функциите им, извършват технически мониторинг на проекти, предоставят медиация за намиране на партньорства, осигуряват обучения и указанията в процеса на изпълнение. Информационните звена, които се предвижда да се създадат, са по програмите за ТГС между България и респективно Гърция и Румъния, като те на свой ред, изпълняват подкрепящи функции на територията на страната ни, тъй като секретариатите по тези програми са разположени на територията на съседните държави. Звената съдействат на българските партньори в проекти чрез разяснителни кампании, медиация за намиране на партньорства, обучения и указания.

Подборът на служителите в съвместните секретариати и информационните звена, ще се извършва при условия и по ред, аналогични на тези от предходните два програмни периода. Те ще бъдат определени с методика, одобрена от министъра на регионалното развитие и благоустройството или от упълномощено от него длъжностно лице, при спазване на разпоредбите за назначаване на български и чуждестранни граждани по действащото трудово законодателство.

**Раздел II** от проекта на Постановлението се отнася до системата за осъществяване на първо ниво на контрол. Съгласно чл. 46, т. 3 от Регламент (ЕС) 2021/1059 (INTERREG) на Европейския парламент и на Съвета от 24 юни 2021 година проверките на управлението (верификацията), посочени в точка (а) на член 74 (1) от Регламент (ЕС) 2021/1060 (РОР), следва да бъдат извършени чрез определяне от всяка държава-членка на орган или лице, отговорно за тази проверка на нейна територия („контрольор“). В допълнение, съгласно чл. 46, т. 8 от същия регламент, всяка държава-членка, трета държава и/или страна партньор определят като контрольор национален или регионален орган, частна организация, или физическо лице.

С приемане на Постановлението на Министерския съвет, министърът на регионалното развитие и благоустройството или упълномощено от него лице ще може да възлага (в зависимост от спецификата на отделните програми) осъществяването на първо ниво на контрол, както по реда на гражданското законодателство, включително в областта на обществените поръчки, така и по реда на трудовото законодателство извън утвърдената численост на персонала на МРРБ. Преценката по целесъобразност в случая е предвидена с оглед необходимостта от установяване на оптимален подход за качествено и срочно извършване на проверките и верифициране на разходите на бенефициентите. Средствата за осъществяване на първо ниво на контрол се осигуряват от бюджета на Техническата помощ на съответната програма, с изключение на програмите за многонационално сътрудничество, по които разходите са за сметка на бенефициентите. По отношение на двустранните програми подборът на служителите ще се извършва при условия и по ред, определени с методика, одобрена от министъра на регионалното развитие и благоустройството или от упълномощено от него длъжностно лице, при спазване на разпоредбите за назначаване на служители по действащото трудово законодателство, а при многостранните програми е предвидено изборът на контрольорите да се извършва по ред и условия, определени от министъра на регионалното развитие и благоустройството или упълномощено от него лице.

**Раздел III** на предложения акт касае осигуряването на административен капацитет на Управляващия/Националния орган на програмите за териториално сътрудничество в процеса на програмиране, управление, оценка и мониторинг извън утвърдената численост на персонала на МРРБ. По-конкретно, нововъведените за периода 2021-2027 г. инструменти за финансиране на интегрирани инвестиции за териториално развитие (съгласно чл. 20 от Регламент (ЕС) 2021/1059 (Интеррег) на Европейския парламент и на Съвета от 24 юни 2021 година) и за проекти на микро, малки и средни предприятия чрез Фондове за малки проекти (съгласно чл. 25 от Регламент (ЕС) 2021/1059 (Интеррег) на Европейския парламент и на Съвета от 24 юни 2021 година) изискват наемането на служители извън щата на МРРБ, със специфични познания на проектния цикъл в тези тясно специализирани области.

Подборът ще се извърши при условия и по ред, определени с методика, одобрена от министъра на регионалното развитие и благоустройството или от упълномощено от него длъжностно лице, при спазване на разпоредбите за назначаване на служители по действащото трудово законодателство.

През новия програмен период е предложен ред за назначаване, аналогичен на този за периода 2014-2020 г., регламентиран с Постановление № 247 на Министерския съвет от 2014 г. за определяне на условията и реда за назначаване на български и чуждестранни граждани в съвместните структури за подпомагане на изпълнението и за определяне на системата за осъществяване на първо ниво на контрол по програмите за териториално сътрудничество на Европейския съюз, в които Република България участва за периода 2014-2020 г. (обн., ДВ бр. 69 от 2014 г.). Предвидено е министърът на регионалното развитие и благоустройството или упълномощено от него длъжностно лице да сключва трудови договори с български и чуждестранни граждани извън утвърдената численост на персонала на МРРБ. Подборът на лицата се извършва при условия и ред, определени в методика, одобрена от министъра на регионалното развитие и благоустройството или упълномощено от него длъжностно лице.

Средствата, необходими за възнагражденията и осигурителните вноски на служителите в секретариатите, контрольорите и служителите, подпомагащи функциите на Управляващия орган и Националния орган, ще се планират, осигуряват и отчитат по бюджета на Техническата помощ на съответната програма за териториално сътрудничество.

 Предложеният проект на акт няма да окаже въздействие върху държавния бюджет, поради което се прилага финансова обосновка по Приложение № 2.2 към чл. 35, ал. 1, т. 4, б. "б" от Устройствения правилник на Министерския съвет и на неговата администрация.

Проектът на постановление не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

Проектът на Постановление на Министерския съвет е публикуван на интернет страницата на Министерството на регионалното развитие и благоустройството, съгласно изискванията на разпоредбите на чл. 26, ал. 3 от Закона за нормативните актове и на Портала за обществени консултации, съгласно изискванията на чл. 85, ал. 1 от Устройствения правилник на Министерския съвет и на неговата администрация.

Материалите са съгласувани по реда на чл. 32, ал. 1 от Устройствения правилник на Министерския съвет и на неговата администрация. Направените бележки и предложения са отразени съгласно приложената справка.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме проекта на Постановление на Министерския съвет за определяне на условията и реда за избор на лица за подпомагане на структурите за управление, изпълнение и контрол по програмите за европейско териториално сътрудничество (Интеррег) на Европейския съюз, в които Република България участва за периода 2021 - 2027 г.

**Приложения:**

1. Проект на постановление на Министерския съвет;
2. Финансова обосновка;
3. Справка за отразяване на постъпилите становища;
4. Проект на съобщение за средствата за масово осведомяване.

**МИНИСТЪР:**

 **ВИОЛЕТА КОМИТОВА**